Activişti ai grupului pentru drepturile animalelor Peta au perturbat, vineri, prezentarea de modă a Victoriei Beckham la Săptămâna Modei de la Paris.
Activiştii au intrat pe podium în timp ce modelele defilau, ţinând pancarte pe care scria "Trăiască pielea vegană" şi purtând tricouri pe care scria "Întoarceţi spatele pieilor de animale" şi "Animalele nu sunt ţesături", înainte de a fi escortaţi de serviciile de securitate.
Un alt activist a reuşit să se strecoare pe podium, fluturând aceeaşi pancartă, în timp ce Victoria Beckham a salutat publicul la finalul defilării.
La prezentările designerilor de la Paris au fost prezente, în primele rânduri, vedete precum Monica Bellucci, Kate Moss, împreună cu fiica ei, Lila Grace, Olivia Wilde, Lily Collins, modelele Elsa Hosk și Georgia May Jagger, Catherine Deneuve, Charlotte Rampling, Charlotte Gainsbourg, Carla Bruni, Iris Law, fiica lui Jude Law, Zoe Saldana, Diane Kruger și multe altele.